CELEX: 32019D1325
Language: el
Date: 2019-05-27 00:00:00
Title: Εκτελεστική απόφαση (ΕΕ) 2019/1325 της Επιτροπής, της 27ης Μαΐου 2019, σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό C(2019) 3816]

6.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 206/21
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1325 ΤΗΣ ΕΠΙΤΡΟΠΗΣ
         της 27ης Μαΐου 2019
         σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
         
            
               [κοινοποιηθείσα υπό τον αριθμό C(2019) 3816]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Η απόφαση 2007/863/ΕΚ της Επιτροπής (2) χορήγησε παρέκκλιση την οποία ζήτησε το Ηνωμένο για τη Βόρεια Ιρλανδία κατ' εφαρμογή της οδηγίας 91/676/ΕΟΚ, επιτρέποντας τη διασπορά κοπριάς μέχρι το όριο των 250 kg αζώτου ανά εκτάριο ετησίως, υπό ορισμένες προϋποθέσεις, σε γεωργικές εκμεταλλεύσεις στη Βόρεια Ιρλανδία οι οποίες αποτελούνται κατά τουλάχιστον 80 % από χορτολιβαδικές εκτάσεις.
                  
               
                     (2)
                  
                  
                     Η απόφαση 2011/128/ΕΕ της Επιτροπής (3) παρέτεινε την εν λόγω παρέκκλιση έως τις 31 Δεκεμβρίου 2014 και η εκτελεστική απόφαση (ΕΕ) 2015/346 της Επιτροπής (4) χορήγησε παρόμοια παρέκκλιση έως τις 31 Δεκεμβρίου 2018.
                  
               
                     (3)
                  
                  
                     Η παρέκκλιση που χορηγήθηκε με την εκτελεστική απόφαση (ΕΕ) 2015/346 αφορούσε 478 γεωργικές εκμεταλλεύσεις το 2018, οι οποίες αντιστοιχούν περίπου στο 1,9 % του συνολικού αριθμού των εκμεταλλεύσεων και στο 4 % της συνολικής καθαρής γεωργικής έκτασης στη Βόρεια Ιρλανδία.
                  
               
                     (4)
                  
                  
                     Στις 20 Φεβρουαρίου 2019 το Ηνωμένο Βασίλειο υπέβαλε στην Επιτροπή αίτηση παρέκκλισης για την περιφέρεια της Βόρειας Ιρλανδίας βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
                  
               
                     (5)
                  
                  
                     Το Ηνωμένο Βασίλειο, σύμφωνα με το άρθρο 3 παράγραφος 5 της οδηγίας 91/676/ΕΟΚ, εφαρμόζει πρόγραμμα δράσης σε ολόκληρη την επικράτεια της περιφέρειας της Βόρειας Ιρλανδίας.
                  
               
                     (6)
                  
                  
                     Η έκθεση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την εφαρμογή της οδηγίας 91/676/ΕΟΚ για την περίοδο 2012-2015 (5) δείχνει ότι στην περιφέρεια της Βόρειας Ιρλανδίας, το 98,2 % των σταθμών παρακολούθησης έχουν αναφέρει μέσες συγκεντρώσεις νιτρικών ιόντων στα υπόγεια ύδατα κάτω των 25 mg/l και το 1,2 % των σταθμών παρακολούθησης έχουν αναφέρει μέσες συγκεντρώσεις νιτρικών ιόντων στα υπόγεια ύδατα άνω των 50 mg/l. Για τα επιφανειακά ύδατα, όλοι οι σταθμοί παρακολούθησης έχουν αναφέρει μέσες συγκεντρώσεις νιτρικών ιόντων κάτω των 25 mg/l.
                  
               
                     (7)
                  
                  
                     Ο αριθμός των γεωργικών εκμεταλλεύσεων στη Βόρεια Ιρλανδία αυξήθηκε κατά 2 % ενώ η συνολική γεωργική έκταση δεν μεταβλήθηκε από την περίοδο 2008-2011 έως την περίοδο 2012-2015. Ο αριθμός των βοοειδών δεν μεταβλήθηκε, ενώ ο αριθμός των προβάτων, των χοίρων και των πουλερικών αυξήθηκε κατά 2 %, 18 % και 14 % αντιστοίχως κατά την περίοδο 2012-2015 σε σύγκριση με την περίοδο 2008-2011. Κατά την περίοδο 2012-2015 το άζωτο από τη ζωική κοπριά ήταν κατά μέσο όρο 98 kg/ha. Πρόκειται για αύξηση 1,2 % σε σύγκριση με την περίοδο 2008-2011. Κατά την περίοδο 2012-2015 το πλεόνασμα φωσφόρου ήταν κατά μέσο όρο 11,4 kg/ha. Πρόκειται για μείωση 16 % σε σύγκριση με την περίοδο 2008-2011. Κατά την περίοδο 2012-2015 η χρήση χημικών αζωτούχων λιπασμάτων μειώθηκε κατά 4,1 % κατά μέσο όρο σε σύγκριση με την περίοδο 2008-2011. Κατά την περίοδο 2012-2015 η χρήση χημικών φωσφορούχων λιπασμάτων μειώθηκε κατά 26 % κατά μέσο όρο σε σύγκριση με την περίοδο 2008-2011. Ωστόσο, κατά την περίοδο 2012-2015 η χρήση χημικών φωσφορούχων λιπασμάτων ήταν κατά 40 % χαμηλότερη κατά μέσο όρο σε σύγκριση με τη χρήση των εν λόγω λιπασμάτων κατά μέσο όρο την περίοδο 2004-2007.
                  
               
                     (8)
                  
                  
                     Στη Βόρεια Ιρλανδία, το 93 % των αγροτικών εκτάσεων είναι χορτολιβαδικές εκτάσεις. Συνολικά, σε γεωργικές εκμεταλλεύσεις χορτολιβαδικών εκτάσεων, το 42 % της έκτασης γης αποτελεί αντικείμενο εκτατικής εκμετάλλευσης και έχει πυκνότητα βόσκησης μικρότερη από 1 μονάδα ζωικού κεφαλαίου ανά εκτάριο και περιορισμένη χρήση λιπασμάτων, ενώ το 4 % αποτελεί αντικείμενο εκμετάλλευσης στο πλαίσιο γεωργοπεριβαλλοντικών προγραμμάτων και μόλις το 25 % αποτελεί αντικείμενο πιο εντατικής εκμετάλλευσης, σε πυκνότητα βόσκησης 2 μονάδων ζωικού κεφαλαίου ανά εκτάριο ή περισσότερο. Το 4 % των γεωργικών εκτάσεων χρησιμοποιείται για αροτραίες καλλιέργειες Η μέση χρήση χημικών λιπασμάτων σε χορτολιβαδικές εκτάσεις ανέρχεται σε 76 kg/ha για το άζωτο και σε 5 kg/ha για τον φώσφορο.
                  
               
                     (9)
                  
                  
                     Η Βόρεια Ιρλανδία χαρακτηρίζεται από υψηλά επίπεδα βροχοπτώσεων και εδάφη με χαμηλό βαθμό αποστράγγισης. Λόγω της παρεμπόδισης της αποστράγγισης, οι δυνατότητες απονίτρωσης στην πλειονότητα των εδαφών της Βόρειας Ιρλανδίας είναι σχετικά υψηλές, μειώνοντας τη συγκέντρωση νιτρικών ιόντων στο έδαφος και, ως εκ τούτου, τις ποσότητες νιτρικών ιόντων που υπόκεινται σε έκπλυση.
                  
               
                     (10)
                  
                  
                     Το κλίμα της Βόρειας Ιρλανδίας, που χαρακτηρίζεται από βροχοπτώσεις ομοιόμορφα κατανεμημένες στη διάρκεια του έτους και σχετικά περιορισμένες ετήσιες διακυμάνσεις της θερμοκρασίας, ευνοεί μια μεγάλης διάρκειας αυξητική περίοδο του χόρτου, που κυμαίνεται από 270 ημέρες ετησίως στην παράκτια ζώνη ανατολικά έως περίπου 260 ημέρες ετησίως στις κεντρικές πεδινές περιοχές.
                  
               
                     (11)
                  
                  
                     Ύστερα από εξέταση του αιτήματος του Ηνωμένου Βασιλείου για την περιφέρεια της Βόρειας Ιρλανδίας σύμφωνα με το παράρτημα III παράγραφος 2 τρίτο εδάφιο της οδηγίας 91/676/ΕΟΚ και με βάση τους κανονισμούς σχετικά με το πρόγραμμα δράσης για τα θρεπτικά συστατικά (Βόρεια Ιρλανδία) 2019 [Nutrients Action Programme Regulations (Northern Ireland) 2019] (6) και την πείρα που αποκτήθηκε από τις παρεκκλίσεις που προβλέπονται στην απόφαση 2007/863/ΕΚ και στην εκτελεστική απόφαση (ΕΕ) 2015/346, η Επιτροπή θεωρεί ότι η διασπορά ποσότητας κοπριάς ζώων βοσκής που πρότεινε το Ηνωμένο Βασίλειο για την περιφέρεια της Βόρειας Ιρλανδίας, η οποία αντιστοιχεί σε 250 kg αζώτου, δεν θα θέσει σε κίνδυνο την επίτευξη των στόχων της οδηγίας 91/676/ΕΟΚ με την προϋπόθεση ότι πληρούνται οι όροι που καθορίζονται στην παρούσα απόφαση.
                  
               
                     (12)
                  
                  
                     Από τα δικαιολογητικά στοιχεία που παρουσίασε το Ηνωμένο Βασίλειο προκύπτει ότι η προτεινόμενη ποσότητα των 250 kg αζώτου από ζωική κοπριά ανά εκτάριο ετησίως σε γεωργικές εκμεταλλεύσεις αποτελούμενες τουλάχιστον κατά το 80 % από χορτολιβαδικές εκτάσεις δικαιολογείται βάσει αντικειμενικών κριτηρίων, όπως οι μακράς διάρκειας αυξητικές περίοδοι και οι καλλιέργειες με υψηλή πρόσληψη αζώτου.
                  
               
                     (13)
                  
                  
                     Η εκτελεστική απόφαση (ΕΕ) 2015/346 έληξε στις 31 Δεκεμβρίου 2018. Επομένως, προκειμένου να εξασφαλιστεί ότι οι ενδιαφερόμενοι γεωργοί μπορούν να επωφεληθούν από την αιτούμενη παρέκκλιση, είναι αναγκαίο να εκδοθεί η παρούσα απόφαση.
                  
               
                     (14)
                  
                  
                     Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (7) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων της Ένωσης που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, το Ηνωμένο Βασίλειο, κατά τη συλλογή των αναγκαίων στοιχείων στα πλαίσια της παρούσας απόφασης, θα πρέπει, όπου ενδείκνυται, να χρησιμοποιούν τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (8).
                  
               
                     (15)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρέκκλιση
            Εγκρίνεται, υπό τους όρους που προβλέπονται στα άρθρα 4 έως 10, η παρέκκλιση την οποία ζήτησε το Ηνωμένο Βασίλειο, με επιστολή της 19ης Φεβρουαρίου 2019, με στόχο να επιτραπεί η διασπορά στην ξηρά μεγαλύτερης ποσότητας αζώτου από κοπριά από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ.
         
         
            Άρθρο 2
            Πεδίο εφαρμογής
            Η παρέκκλιση που χορηγείται σύμφωνα με το άρθρο 1 ισχύει για τις γεωργικές εκμεταλλεύσεις χορτολιβαδικών εκτάσεων για τις οποίες έχει χορηγηθεί άδεια σύμφωνα με το άρθρο 5.
         
         
            Άρθρο 3
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        α)
                     
                     
                        «χόρτο» μόνιμη ή προσωρινή χορτολιβαδική έκταση·
                     
                  
                        β)
                     
                     
                        «γεωργικές εκμεταλλεύσεις χορτολιβαδικών εκτάσεων» εκμεταλλεύσεις στις οποίες τουλάχιστον το 80 % της γεωργικής έκτασης που διατίθεται για τη διασπορά κοπριάς είναι χόρτο·
                     
                  
                        γ)
                     
                     
                        «ζώα βοσκής» τα βοοειδή (εξαιρουμένων των μόσχων πάχυνσης), τα αιγοπρόβατα, τα ελάφια και τα άλογα·
                     
                  
                        δ)
                     
                     
                        «αγροτεμάχιο» μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
                     
                  
                        ε)
                     
                     
                        «σχέδιο λίπανσης» ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων·
                     
                  
                        στ)
                     
                     
                        «λογαριασμός λίπανσης» το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων.
                     
                  
         
            Άρθρο 4
            Αιτήσεις για τη χορήγηση άδειας
            
               1.   Για τις γεωργικές εκμεταλλεύσεις χορτολιβαδικών εκτάσεων οι γεωργοί δύνανται να υποβάλουν στις αρμόδιες αρχές αίτηση για τη χορήγηση ετήσιας άδειας για τη διασπορά κοπριάς που περιέχει έως 250 kg αζώτου ανά εκτάριο ετησίως. Η αίτηση περιλαμβάνει δήλωση στην οποία βεβαιώνεται ότι ο γεωργός γεωργικής εκμετάλλευσης χορτολιβαδικής έκτασης υπόκειται σε όλους τους ελέγχους που προβλέπονται στο άρθρο 9.
            
            
               2.   Κατά την υποβολή της ετήσιας αίτησης που αναφέρεται στην παράγραφο 1, ο αιτών δεσμεύεται εγγράφως να τηρεί τους όρους που προβλέπονται στα άρθρα 6 και 7.
            
         
         
            Άρθρο 5
            Χορήγηση αδειών
            Οι άδειες για τη διασπορά ποσότητας κοπριάς που περιέχει έως και 250 kg αζώτου ανά εκτάριο ετησίως χορηγούνται υπό τους όρους που καθορίζονται στα άρθρα 6 έως 7.
         
         
            Άρθρο 6
            Όροι για τη διασπορά κοπριάς και άλλων λιπασμάτων
            
               1.   Η ποσότητα κοπριάς από ζώα βοσκής η οποία διασπείρεται ετησίως στο έδαφος γεωργικών εκμεταλλεύσεων χορτολιβαδικών εκτάσεων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 kg αζώτου ανά εκτάριο, τηρουμένων των όρων των παραγράφων 2 έως 8.
            
            
               2.   Οι συνολικές εισροές αζώτου δεν υπερβαίνουν τις προβλεπόμενες ανάγκες των εν λόγω καλλιεργειών σε θρεπτικά στοιχεία ούτε το μέγιστο ποσοστό λίπανσης που ισχύει για τη γεωργική εκμετάλλευση χορτολιβαδικής έκτασης και καθορίζεται στους κανονισμούς σχετικά με το πρόγραμμα δράσης για τα θρεπτικά συστατικά (Βόρεια Ιρλανδία) του 2019 και λαμβάνει υπόψη την προσφορά από το έδαφος.
            
            
               3.   Για κάθε γεωργική εκμετάλλευση χορτολιβαδικών εκτάσεων καταρτίζεται και τηρείται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων λιπασμάτων. Το σχέδιο λίπανσης περιλαμβάνει τουλάχιστον τα ακόλουθα:
               
                           α)
                        
                        
                           το σχέδιο αμειψισποράς, στο οποίο διευκρινίζονται τα ακόλουθα:
                           
                                       —
                                    
                                    
                                       η έκταση των αγροτεμαχίων με χόρτο,
                                    
                                 
                                       —
                                    
                                    
                                       η έκταση των αγροτεμαχίων με καλλιέργειες άλλες εκτός από χόρτο,
                                    
                                 
                                       —
                                    
                                    
                                       ένα σκαρίφημα χάρτη στο οποίο εμφαίνεται η θέση των επιμέρους αγροτεμαχίων,
                                    
                                 
                     
                           β)
                        
                        
                           τον αριθμό των ζώων στη γεωργική εκμετάλλευση χορτολιβαδικών εκτάσεων·
                        
                     
                           γ)
                        
                        
                           περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
                        
                     
                           δ)
                        
                        
                           υπολογισμό του αζώτου και του φωσφόρου κοπριάς που παράγονται στη γεωργική εκμετάλλευση χορτολιβαδικών εκτάσεων·
                        
                     
                           ε)
                        
                        
                           την ποσότητα, τον τύπο και τα χαρακτηριστικά της κοπριάς που παραδίδεται διασπείρεται εκτός της γεωργικής εκμετάλλευσης χορτολιβαδικών εκτάσεων ή στη γεωργική εκμετάλλευση χορτολιβαδικών εκτάσεων·
                        
                     
                           στ)
                        
                        
                           τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
                        
                     
                           ζ)
                        
                        
                           τα αποτελέσματα ανάλυσης του εδάφους που αφορούν την κατάστασή του ως προς το άζωτο και τον φώσφορο, εφόσον είναι διαθέσιμα·
                        
                     
                           η)
                        
                        
                           το είδος του λιπάσματος που πρόκειται να χρησιμοποιείται·
                        
                     
                           θ)
                        
                        
                           υπολογισμό της διασποράς αζώτου και φωσφόρου από την κοπριά που χρησιμοποιείται για κάθε αγροτεμάχιο·
                        
                     
                           ι)
                        
                        
                           υπολογισμό της διασποράς αζώτου και φωσφόρου από τη χρήση χημικών και άλλων λιπασμάτων για κάθε αγροτεμάχιο.
                        
                     Το σχέδιο λίπανσης είναι διαθέσιμο στη γεωργική εκμετάλλευση χορτολιβαδικών εκτάσεων για κάθε ημερολογιακό έτος πριν από την 1η Μαρτίου του εκάστοτε έτους. Αναθεωρείται το αργότερο εντός επτά ημερών από τυχόν αλλαγή στις γεωργικές πρακτικές στη γεωργική εκμετάλλευση χορτολιβαδικών εκτάσεων.
            
            
               4.   Για κάθε γεωργική εκμετάλλευση χορτολιβαδικών εκτάσεων καταρτίζονται και τηρούνται λογαριασμοί λίπανσης, συμπεριλαμβανομένων των στοιχείων που αφορούν τη διαχείριση των εισροών αζώτου και φωσφόρου και τη διαχείριση του εδαφικού ύδατος. Υποβάλλονται στην αρμόδια αρχή για κάθε ημερολογιακό έτος πριν από τις 31 Μαρτίου του ακόλουθου ημερολογιακού έτους.
            
            
               5.   Διενεργούνται τακτικές δειγματοληψίες και αναλύσεις του εδάφους όσον αφορά το άζωτο και τον φωσφόρο για κάθε γεωργική εκμετάλλευση χορτολιβαδικών εκτάσεων.
               Η δειγματοληψία και η ανάλυση πρέπει να διενεργούνται τουλάχιστον μία φορά ανά τετραετία για κάθε τμήμα της γεωργικής εκμετάλλευσης που θεωρείται ομοιογενές ως προς την αμειψισπορά και τα χαρακτηριστικά του εδάφους.
               Διενεργείται υποχρεωτικά τουλάχιστον μία ανάλυση ανά πέντε εκτάρια γεωργικής εκμετάλλευσης.
               Τα αποτελέσματα της ανάλυσης αζώτου και φωσφόρου στο έδαφος είναι διαθέσιμα στη γεωργική εκμετάλλευση χορτολιβαδικών εκτάσεων.
            
            
               6.   Δεν διασπείρεται κοπριά το φθινόπωρο, πριν από την καλλιέργεια χόρτου.
            
            
               7.   Για κάθε γεωργική εκμετάλλευση χορτολιβαδικών εκτάσεων, ο αγρότης διασφαλίζει ότι το ισοζύγιο φωσφόρου, που υπολογίζεται σύμφωνα με τη μεθοδολογία που καθορίζεται στους κανονισμούς σχετικά με το πρόγραμμα δράσης για τα θρεπτικά συστατικά (Βόρεια Ιρλανδία) του 2019, δεν υπερβαίνει πλεόνασμα 10 kg φωσφόρου ανά εκτάριο ετησίως.
            
            
               8.   Τουλάχιστον το 50 % της υδαρρούς κοπριάς που παράγεται στην εκμετάλλευση διασπείρεται πριν από τις 15 Ιουνίου κάθε έτους. Για τη διασπορά υδαρούς κοπριάς μετά τις 15 Ιουνίου πρέπει να χρησιμοποιείται εξοπλισμός διασποράς υδαρούς κοπριάς με χαμηλά επίπεδα εκπομπών.
            
         
         
            Άρθρο 7
            Όροι σχετικά με τη διαχείριση γης
            
               1.   Οι προσωρινές χορτολιβαδικές εκτάσεις οργώνονται την άνοιξη.
            
            
               2.   Σε όλους τους τύπους εδάφους, αμέσως μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο.
            
            
               3.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, η αμειψισπορά μπορεί να περιλαμβάνει τριφύλλι σε χορτολιβαδικές εκτάσεις όπου η αναλογία του είναι μικρότερη από 50 % και καλλιέργειες άλλων οσπρίων με χόρτο ως επίσπορη καλλιέργεια.
            
         
         
            Άρθρο 8
            Παρακολούθηση
            
               1.   Οι αρμόδιες αρχές εξασφαλίζουν ότι σχεδιάζονται χάρτες με τα ακόλουθα στοιχεία:
               
                           α)
                        
                        
                           το ποσοστό των γεωργικών εκμεταλλεύσεων χορτολιβαδικών εκτάσεων σε κάθε διοικητικό διαμέρισμα που καλύπτεται από τις άδειες·
                        
                     
                           β)
                        
                        
                           το ποσοστό του ζωικού κεφαλαίου σε κάθε διοικητικό διαμέρισμα που καλύπτεται από τις άδειες·
                        
                     
                           γ)
                        
                        
                           το ποσοστό των γεωργικών εκτάσεων σε κάθε διοικητικό διαμέρισμα που καλύπτεται από τις άδειες·
                        
                     
                           δ)
                        
                        
                           τη χρήση αγροτικής γης
                        
                     Οι χάρτες αυτοί επικαιροποιούνται κάθε χρόνο.
            
            
               2.   Οι αρμόδιες αρχές διενεργούν παρακολούθηση στο έδαφος και στα επιφανειακά και τα υπόγεια ύδατα και παρέχουν στην Επιτροπή στοιχεία για τη συγκέντρωση αζώτου και φωσφόρου στο εδαφικό ύδωρ, για το ανόργανο άζωτο στην εδαφική κατατομή και για τις συγκεντρώσεις νιτρικών ιόντων στα υπόγεια και τα επιφανειακά ύδατα, σε συνθήκες παρέκκλισης και χωρίς παρέκκλιση. Η παρακολούθηση διενεργείται σε κλίμακα αγρού γεωργικής εκμετάλλευσης και στις λεκάνες απορροής γεωργικής παρακολούθησης. Οι σταθμοί παρακολούθησης αντιπροσωπεύουν τους βασικούς τύπους εδαφών, τα επίπεδα έντασης της καλλιέργειας, τις πρακτικές λίπανσης και τις καλλιέργειες.
            
            
               3.   Οι αρμόδιες αρχές διενεργούν εντατική παρακολούθηση των υδάτων στις γεωργικές λεκάνες απορροής που γειτνιάζουν με τα πλέον ευάλωτα υδατικά συστήματα.
            
            
               4.   Οι αρμόδιες αρχές διεξάγουν έρευνες για τη χρήση των γαιών σε τοπικό επίπεδο, την αμειψισπορά και τις γεωργικές πρακτικές για τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
            
            
               5.   Οι πληροφορίες και τα δεδομένα που συγκεντρώνονται από την ανάλυση θρεπτικών στοιχείων, όπως προβλέπεται στο άρθρο 6 παράγραφος 5, και από την παρακολούθηση, όπως προβλέπεται στην παράγραφο 2 του παρόντος άρθρου, χρησιμοποιούνται για υπολογισμούς, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
            
         
         
            Άρθρο 9
            Έλεγχοι και επιθεωρήσεις
            
               1.   Οι αρμόδιες αρχές διενεργούν διοικητικούς ελέγχους για όλες τις αιτήσεις αδειοδότησης, για την αξιολόγηση της συμμόρφωσης με τους όρους που προβλέπονται στα άρθρα 6 και 7. Σε περίπτωση που αποδειχθεί ότι δεν πληρούνται οι εν λόγω όροι, η αίτηση απορρίπτεται και ο αιτών ενημερώνεται για τους λόγους της απόρριψης.
            
            
               2.   Οι αρμόδιες αρχές ορίζουν πρόγραμμα επιτόπιων επιθεωρήσεων των αδειοδοτημένων εκμεταλλεύσεων χορτολιβαδικών εκτάσεων, βάσει κινδύνων και με την ενδεδειγμένη συχνότητα, λαμβάνοντας υπόψη τα αποτελέσματα των ελέγχων των προηγούμενων ετών και τα αποτελέσματα γενικών τυχαίων ελέγχων της νομοθεσίας για την εφαρμογή της οδηγίας 91/676/ΕΟΚ, καθώς και κάθε άλλη πληροφορία που θα μπορούσε να δηλώνει μη συμμόρφωση με τους όρους που προβλέπονται στα άρθρα 6 και 7.
            
            
               3.   Επιτόπιες επιθεωρήσεις πραγματοποιούνται τουλάχιστον στο 5 % των αδειοδοτημένων εκμεταλλεύσεων χορτολιβαδικών εκτάσεων με σκοπό την αξιολόγηση της συμμόρφωσης προς τους όρους που προβλέπονται στα άρθρα 6 και 7.
            
            
               4.   Σε περίπτωση που διαπιστώνεται κατά τη διάρκεια οποιουδήποτε έτους ότι μια αδειοδοτημένη εκμετάλλευση χορτολιβαδικών εκτάσεων δεν πληρούσε τους όρους που προβλέπονται στα άρθρα 6 και 7, ο κάτοχος της άδειας υφίσταται κυρώσεις σύμφωνα με την εθνική νομοθεσία και δεν είναι επιλέξιμος για χορήγηση άδειας το επόμενο έτος.
            
            
               5.   Επιβάλλεται να εκχωρηθούν στις αρμόδιες αρχές οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης.
            
         
         
            Άρθρο 10
            Υποβολή εκθέσεων
            Οι αρμόδιες αρχές υποβάλλουν κάθε χρόνο στην Επιτροπή, έως τις 30 Ιουνίου, έκθεση με τις ακόλουθες πληροφορίες:
            
                        α)
                     
                     
                        χάρτες που απεικονίζουν το ποσοστό γεωργικών εκμεταλλεύσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από άδεια για κάθε διοικητικό διαμέρισμα, καθώς και χάρτες για τη χρήση γης σε τοπικό επίπεδο, κατά τα αναφερόμενα στο άρθρο 8 παράγραφος 1·
                     
                  
                        β)
                     
                     
                        τα αποτελέσματα της παρακολούθησης των υπογείων και των επιφανειακών υδάτων, όσον αφορά τις συγκεντρώσεις νιτρικών ιόντων, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης στην ποιότητα των υδάτων, κατά τα αναφερόμενα στο άρθρο 8 παράγραφος 2·
                     
                  
                        γ)
                     
                     
                        τα αποτελέσματα της παρακολούθησης του εδάφους όσον αφορά τις συγκεντρώσεις αζώτου και φωσφόρου στο εδαφικό ύδωρ και το ανόργανο άζωτο στην εδαφική κατατομή, υπό συνθήκες παρέκκλισης και χωρίς παρέκκλιση, κατά τα αναφερόμενα στο άρθρο 8 παράγραφος 2·
                     
                  
                        δ)
                     
                     
                        σύνοψη και αξιολόγηση των δεδομένων που συγκεντρώνονται μέσω της εντατικής παρακολούθησης των υδάτων κατά τα αναφερόμενα στο άρθρο 8 παράγραφος 3·
                     
                  
                        ε)
                     
                     
                        τα αποτελέσματα των ερευνών για τη χρήση γης σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 8 παράγραφος 4·
                     
                  
                        στ)
                     
                     
                        τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις στις οποίες έχει χορηγηθεί παρέκκλιση, κατά τα αναφερόμενα στο άρθρο 8 παράγραφος 4·
                     
                  
                        ζ)
                     
                     
                        αξιολόγηση της τήρησης των όρων για τη χορήγηση αδειών, βάσει των αποτελεσμάτων των διοικητικών ελέγχων και των καλλιεργητικών ελέγχων, κατά τα αναφερόμενα στο άρθρο 9 παράγραφοι 1 και 2·
                     
                  
                        η)
                     
                     
                        τις τάσεις ως προς τον αριθμό των ζώων και την παραγωγή κοπριάς για κάθε κατηγορία ζωικού κεφαλαίου στη Βόρεια Ιρλανδία και στις γεωργικές εκμεταλλεύσεις χορτολιβαδικών εκτάσεων στις οποίες έχει χορηγηθεί άδεια·
                     
                  
                        θ)
                     
                     
                        συγκριτική ανάλυση των ελέγχων σε γεωργικές εκμεταλλεύσεις χορτολιβαδικών εκτάσεων στη Βόρεια Ιρλανδία οι οποίες καλύπτονται από άδειες και γεωργικές εκμεταλλεύσεις χορτολιβαδικών εκτάσεων στη Βόρεια Ιρλανδία που δεν καλύπτονται από άδειες.
                     
                  Τα χωρικά δεδομένα που περιέχονται στην έκθεση συμμορφώνονται, όπου συντρέχει περίπτωση, με τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, οι αρμόδιες αρχές χρησιμοποιούν, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
         
         
            Άρθρο 11
            Περίοδος εφαρμογής
            Η ισχύς της παρούσας απόφασης λήγει στις 31 Δεκεμβρίου 2022.
         
         
            Άρθρο 12
            Αποδέκτης
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 27 Μαΐου 2019.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 375 της 31.12.1991, σ. 1.
         
            (2)  Απόφαση 2007/863/ΕΚ της Επιτροπής, της 14ης Δεκεμβρίου 2007, σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 337 της 21.12.2007, σ. 122).
         
            (3)  Απόφαση 2011/128/ΕΕ της Επιτροπής, της 24ης Φεβρουαρίου 2011, για την τροποποίηση της απόφασης 2007/863/ΕΚ σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 51 της 25.2.2011, σ. 21).
         
            (4)  Εκτελεστική απόφαση (ΕΕ) 2015/346 της Επιτροπής, της 9ης Φεβρουαρίου 2015, σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 60 της 4.3.2015, σ. 42).
         
            (5)  Έκθεση της Επιτροπής προς το Συμβούλιο και το Ευρωπαϊκό Κοινοβούλιο, της 4ης Μαΐου 2018, σχετικά με την εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης με βάση τις εκθέσεις των κρατών μελών για την περίοδο 2012–2015 [COM(2018) 257 final].
         
            (6)  SR 2019 No 81.
         
            (7)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
         
            (8)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).